ओडिशा में कोरोना वायरस से संक्रमण के 2924 नए मामले, कुल आंकड़ा 60 हजार के पार
ओडिशा में रविवार को कोरोना वायरस संक्रमण के रिकॉर्ड 2,924 नए मामले सामने आने के बाद राज्य में संक्रमितों की कुल संख्या 60,050 हो गई।
भुवनेश्वर: ओडिशा में रविवार को कोरोना वायरस संक्रमण के रिकॉर्ड 2,924 नए मामले सामने आने के बाद राज्य में संक्रमितों की कुल संख्या 60,050 हो गई। स्वास्थ्य विभाग के एक अधिकारी ने बताया कि 10 और संक्रमित मरीजों की मौत के बाद राज्य में इस महामारी से मरने वाले लोगों की संख्या बढ़कर 343 हो गई है। संक्रमण के कारण जिन 10 और लोगों की मौत हुई है, उनमें से चार खुर्दा और गंजम जिलों से थे। इसके अलावा भद्रक, बोलंगिर, कटक, जाजपुर, कंधमाल और सोनपुर में एक-एक मरीज की मौत हुई है।अब तक 40,727 लोग हुए स्वस्थस्वास्थ्य एवं परिवार कल्याण विभाग ने ट्वीट किया, ‘बड़े दुख के साथ यह सूचित किया जा रहा है कि अस्पतालों में इलाज के दौरान कोविड-19 के 10 मरीजों की मौत हो गई।’ राज्य में इस समय 18,929 संक्रमित मरीजों का उपचार चल रहा है और 40,727 लोग स्वस्थ हो चुके हैं। अधिकारी ने बताया कि खुर्दा में सर्वाधिक 488 नए मामले सामने आए हैं। इसके बाद गंजम में 318, जाजपुर में 200, कटक में 189, सुंदरगढ़ में 161,नयागढ़ में 142, मयूरभंज में 136, बालासोर में 127, रायगढ़ा में 116 और भद्रक में 107 मामले सामने आए हैं। शनिवार को 52795 सैंपल्स की जांचकोरोना वायरस से संक्रमण के जो नए मामले सामने आए हैं, उनमें से 1,815 लोग विभिन्न क्वॉरन्टीन सेंटर्स में रह रहे थे, जबकि 1,109 अन्य मरीजों का पता संक्रमितों के संपर्कों की जांच के दौरान चला। ओडिशा में शनिवार को 52,795 नमूनों की जांच की गई और इसे मिलाकर राज्य में अब तक 9,08,508 नमूनों की जांच की जा चुकी है। बता दें कि शुरुआत में ओडिशा ने कोरोना वायरस के संक्रमण पर लगभग काबू पा लिया, लेकिन दूसरे राज्यों से आए प्रवासियों में कोरोना वायारस का संक्रमण मिलने के बाद एक बार हालात बेकाबू हुए तो फिर संभलना मुश्किल हो गया।